Lyk buite Graaff-Reinet as Gautenger geïdentifiseer | Netwerk24
Lyk buite Graaff-Reinet as Gautenger geïdentifiseer
Deur Cara-Lee Dorfling 20 Junie 2019 18:24
Die vrou wie se lyk verlede week buite Graaff-Reinet gevind is, is as Anette Jooste van Eeden geïdentifiseer.
Volgens die Oos-Kaapse polisie is dié 59-jarige vrou se laaste bekende woonadres in Vereeniging, Gauteng.
Van Eeden se lyk is verlede Donderdag om 06:40 langs die N9, net buite die Karoo-dorp, in die rigting van Middelburg gevind nadat die polisie op 'n anonieme wenk gereageer het.
Van Eeden het 'n oop wond aan haar kop gehad.
Die polisie het vir bykans 'n week lank gesukkel om haar te identifiseer, voordat sy oplaas deur haar vingerafdrukke geïdentifiseer is.
'n Familielid van Van Eeden wou nie Donderdag oor haar dood kommentaar lewer nie.
Kapt. Bradley Rawlinson, 'n polisiewoordvoerder, sê die lykskouing is Woensdag afgehandel, maar die oorsaak van haar dood word vir eers weerhou.
Speurders van die Graaff-Reinet-polisiekantoor volg tans alle leidrade rondom Van Eeden se dood op.
Brig. Rudolph Adolph, bevelvoerder van die Graaff-Reinet-polisiegebied, het intussen 'n verklaring uitgereik waarin hy die gemeenskap se hulp in hul ondersoek na Van Eeden se dood vra.